Polisiekonvooi in botsing betrokkeFoto: Verskaf. ŉ Polisiekonvooi was Donderdag laatmiddag in ŉ botsing met ŉ voetganger betrokke. Brig. Vishnu Naidoo, woordvoerder van die polisie, het gesê ŉ motorfiets het die konvooi uit Pretoria gelei en toe met ŉ voetganger gebots by die Fonteine-sirkel. “Die voetganger en die polisiebeampte wat die motorfiets bestuur het, is beseer en is albei na ŉ hospitaal vervoer vir verdere behandeling.” Volgens Naidoo het die konvooi nie ŉ baie belangrike persoon (BBP) vervoer ten tyde van die voorval nie. “Die presiese omstandighede rondom die voorval kan nie in dié stadium bekend gemaak word nie. Dit is ŉ ongeluk waarby staatsamptenare betrokke was. Die ongeluk word ondersoek,” het Naidoo aan Maroela Media gesê. “Onthou, ŉ konvooi moet altyd bymekaar bly; hulle mag nie van mekaar geskei word nie. Hulle mag ook enige tyd met hul blou ligte aan ry as hulle aan diens is. Mense neem altyd aan hulle jaag, maar dit kan in dié stadium glad nie bevestig word nie.” Volgens Naidoo is die voetganger steeds in die hospitaal, maar in ŉ stabiele toestand. Die polisiebeampte is reeds ontslaan.